Per Ørum Jørgensen (KF), 2009-05-11:
Indledningsvis vil jeg gerne udtrykke stor tilfredshed med, at vi får mulighed for i Folketinget at drøfte det helt centrale klimaspørgsmål i forbindelse med denne forespørgselsdebat.
Forespørgslen har et omdrejningspunkt omkring, hvornår Danmark kan blive fri for fossile brændsler som olie, gas og kul.
Lad mig starte med at slå helt fast: Fra konservativ side ønsker vi ikke at sætte konkret årstal på dette tema i dag.
Vi tager præcis dette spørgsmål så alvorligt, at vi ikke ønsker at deltage i en gættekonkurrence, hvor man stikker pegefingeren i vejret og alt efter vejr og vind fastsætter en dato, uden at man har gjort sig grundige faglige og saglige overvejelser om emnet.
Der er ingenting i verden, der er lettere end at sætte en dato.
Og i 2050 er der vel - med al respekt - ingen af os tilstedeværende her i Folketingssalen, der skal stilles til ansvar for, om målet så også er opfyldt.
Jeg ved i hvert fald for mit eget vedkommende, at jeg på det tidspunkt vil være 80 år, og jeg kan både love og garantere for, at da er jeg gået på pension - det er jo næsten dobbelt så meget som to gange 41, kan jeg sige med henvisning til debatten tidligere.
Så det tror jeg vil være forholdsvis letsindigt.
Alle, der har kendskab til energipolitikkens kompleksitet, ved, at det kræver faglighed, det kræver realisme, det kræver dygtighed at kunne sætte et konkret mål med den rækkevidde, som oppositionen efterspørger.
Lad mig komme med blot et eksempel på, hvor farligt det er at komme med de her populistiske mål: For blot lidt over to år siden proklamerede Socialdemokraternes medlem hr. Svend Auken, at vi skulle tvinges til at have mindst 10 pct. biobrændstoffer i vores brændstoffer til biler i Danmark allerede i 2010.
En sådan beslutning ville for det første have været umulig, og for det andet ville det også have været en katastrofe både socialt, klimamæssigt og økonomisk, hvilket alle vel anerkender i dag.
Det blot et eksempel på, hvor vanskeligt det er for politikere at fastsætte realistiske mål i en grøn verden, der udvikler sig dag for dag med stadig større hast.
Vi Konservative er utrolig stolte over den ambitiøse energiaftale, som sidste år blev indgået mellem alle Folketings partier undtagen Enhedslisten, ikke mindst fordi aftalen var bredt funderet.
Der har i mange år været tradition for, at energipolitikken er funderet på et bredt samarbejde her i Folketinget.
Derfor er det egentlig også lidt ærgerligt og urimeligt, at oppositionen - bl.a. ikke mindst i Socialdemokraternes ordførertale, ja, og faktisk siden aftalen blev indgået - konsekvent i stort og småt angriber sin aftalepartner, i denne sammenhæng regeringen, på klima- og energipolitikken.
Det er et brud på mange års tradition her i Folketinget, og det er ikke klædeligt for oppositionen.
Det paradoksale er jo, at faktisk hele verden anerkender Danmark for dets lederskab i kampen mod de globale klimaforandringer.
Hele verden anerkender, at Danmark er et foregangsland - ude såvel som hjemme - når det gælder energi- og klimapolitikken.
Al Gore fremhæver Danmark; Barack Obama fremhæver Danmark; og Ban Ki-moon, FN's generalsekretær, fremhæver Danmark - blot for at nævne nogle.
I forrige uge blev min partifælle klimaminister Connie Hedegaard - og tillykke med det - kåret af Time Magazine som en af verdens 100 mest indflydelsesrige personer takket være hendes imponerende indsats på klimaområdet.
Jeg vil minde om, at det for 5 år siden var klimaskeptikeren Bjørn Lomborg, der figurerede på listen.
Det er måske et symptom på, at hele verden nu med en anden realisme tager klimaudfordringen alvorligt og forhandler løsninger på baggrund af et fælles videnskabeligt grundlag, nemlig de scenarier, som FN's klimapanel har synliggjort for os.
Det betyder ikke, at det bliver let at få en ny klimaaftale i hus senere på året i København - det tror jeg alle er klar over - men debatten om, hvorvidt der er en udfordring, må være forstummet.
Det er trist, at oppositionen som de eneste i hele verden ikke kan anerkende Danmarks rolle som førende på klimaområdet, at man ikke sammen med os andre kan være stolte af den anerkendelse, som Danmark møder overalt i verden.
Jeg må indrømme, at jeg bliver pavestolt, når Barack Obama specifikt nævner Danmarks andel i den vedvarende energi, når han taler om grønne forandringer i USA.
Det er trist, at oppositionen ikke er store nok til at glæde sig sammen med os andre.
Vi konservative har været et grønt parti i over 50 år.
Dengang udtalte udenrigsminister Per Stig Møllers far, Poul Møller, som også selv var folketingsmedlem og minister, at en del af fremtidens største udfordringer ville blive røg, støj og møg.
Når miljøudfordringen og senere klimaudfordringen har så stor betydning for os konservative, så hænger det sammen med, at vi føler os forpligtede over for det ansvar, vi har over for vores børn og børnebørn og deres muligheder og perspektiv for at vokse op i en verden, der er bæredygtig.
Hvis vi ikke handler nu, så vil vores generation bære et kæmpe ansvar i al fremtid for alvorlige ødelæggelser på kloden.
Vi har ganske enkelt ikke råd til at gøre de rigtige ting forkert.
Der er mange måder at løse klimaudfordringen på.
I gamle dage forsøgte man at løse energikriser ved at indføre f.eks. bilfrie søndage, men dagens klimaproblemer kalder på helt andre løsninger.
Vi konservative vil derfor skabe et grønt Danmark, som bygger på innovation, på nytænkning og på intelligente løsninger, løsninger, der ikke begrænser, løsninger, som udvikler.
Vi vil gøre Danmark uafhængigt af energi fra diktaturer og andre fjendtlige stater, og vi vil sikre, at Danmark fortsat kan forsyne sig selv med energi i fremtiden.
Derfor skal vi styrke den vedvarende energi, energispareindsatsen og en mere effektiv udnyttelse af de nuværende energikilder.
Grøn forskning skal også skabe mere vækst og nye arbejdspladser.
Danske virksomheder har i årevis været blandt de mest progressive på det område, og den udvikling skal underbygges ved, at vi skaber verdens bedste rammer for forskning, udvikling og demonstration.
Der skal skabes bedre grobund for nye vækstmuligheder og samarbejde mellem forskningsinstitutioner, ildsjæle og virksomheder.
I Det Konservative Folkeparti ser vi med stor tilfredshed på de mange initiativer, som regeringen har gennemført i bestræbelserne på at transformere det danske samfund til et grønt vækst samfund.
Lad mig nævne energiaftalen fra sidste år med en massiv udbygning af vedvarende energi, en styrket indsats i grøn forskning med en fordobling af forskningsindsatsen fra 2008 til 2010, skattereformen, der sænker skatten på arbejde og hæver skatten på forurening, opstramningen i kravene til bygningers energiforbrug, aftalen om en grøn transportpolitik og regeringens grønne vækstpakke, som sikrer et rent og grønt landbrugserhverv og endelig eksportkreditfonden, der over de næste 3 år kan yde eksportlån for 20 mia. kr.
Vi konservative har desuden i forbindelse med vores meget grønne udspil, »Det grønne Danmark«, lanceret en række konkrete bud på, hvordan vi også i fremtiden styrker klimaindsatsen.
Lad mig fremhæve enkelte her.
Vi skal sikre en fortsat positiv særbehandling af klimavenlige biler ved at forlænge afgiftsfritagelsen på el- og brintbiler frem til 2015 og skabe positive incitamenter for anskaffelse af klimavenlige biler ved bl.a. at sikre gratis parkering og en velfungerende infrastruktur.
Vi skal fortsat styrke forskningen i de grønne teknologier, og derfor er vi også ved efterårets globaliseringsforhandlinger klar til at øge forskningsindsatsen på klima- og energiområdet.
Vi har fordoblet indsatsen fra 2008 til 2010, men vi ønsker at gå videre endnu.
Vi har også foreslået at etablere nye og bedre rammebetingelser for vindmølleindustrien.
Dette sker først og fremmest ved at etablere nye prøvestationer til test af nye vindmøller.
Det er vigtigt for os at sikre, at både arbejdspladser og viden bliver i Danmark.
Endelig vil jeg også fremhæve behovet for, at vi fortsætter vores progressive klimadiplomati efter topmødet i december måned her i København.
Det kan ske via vores ambassader rundtomkring i verden, som har en stor opgave med at skabe partnerskaber mellem danske virksomheder og udenlandske aktører, det gælder ikke mindst i udviklingslandene.
Vi konservative ønsker et grønt Danmark.
For os handler det om at sikre nye grønne arbejdspladser.
Det handler om sikkerhedspolitisk uafhængighed fra ustabile energileverandører, det handler om bedre natur, det handler om et stabilt klima, og det handler ikke mindst om at sikre, at vores børn og børnebørn får mulighed for at opleve et grønt Danmark uden røg, støj og møg.